Det er skolelærer og fritidsdykker og fotograf, Dan Kaasby, der netop har afsløret, at Limfjorden flere steder har det rigtigt skidt under overfladen. - Der er ingen ilt, det, jeg kan se, når jeg dykker ned, er, at der er røde og hvide plamager, der er sumpet, og der er ingen fisk, kun nogle enkelte krabber, der forsøger at klare sig, fortæller Dan Kaasby, Aalborg. Situationen bekymrer fungerende borgmester Thomas Kastrup-Larsen (Soc.Dem.), som selv er aktiv fritidsfisker også i området omkring Nibe Bredning, hvor det lige nu er alt andet end et kønt syn hverken over eller under vandfladen. - Det er jeg ked af at høre, for det vigtigt, at vi passer rigtigt godt på også Limfjorden, siger Thomas Kastrup-Larsen, som forsøger at se et lys i den aktuelle iltmangel. - Forhåbentlig kan dette være med til at sætte fokus på vandmiljøet i den aktuelle debat om de nye randzoneområder for landbruget. Jeg mener, vandmiljøet er blevet nedprioriteret i debatten, hvor landmændenes argumenter mod de ti meter dyrkningsfrie bræmmer har fyldt meget, fortsætter den fungerende borgmester.

Referat:
Limfjorden gisper lige nu efter vejret. De seneste dages varme og stillestående vejr har ført til iltsvind. Blandt andet i Nibe Bredning, hvor de lokale fiskere må kigge langt efter ål - for både fisk og planteliv er slået ihjel.